CELEX: 32013R0756
Language: lt
Date: 2013-08-06 00:00:00
Title: 2013 m. rugpjūčio 6 d. Komisijos įgyvendinimo reglamentas (ES) Nr. 756/2013, kuriuo iš dalies keičiamas Reglamentas (EB) Nr. 657/2008, kuriuo nustatomos išsamios Tarybos reglamento (EB) Nr. 1234/2007 taikymo taisyklės, susijusios su Bendrijos pagalba aprūpinant pienu ir tam tikrais pieno produktais švietimo įstaigų moksleivius

7.8.2013   
            
            
               LT
            
            
               Europos Sąjungos oficialusis leidinys
            
            
               L 211/1
            
         KOMISIJOS ĮGYVENDINIMO REGLAMENTAS (ES) Nr. 756/2013
   2013 m. rugpjūčio 6 d.
   kuriuo iš dalies keičiamas Reglamentas (EB) Nr. 657/2008, kuriuo nustatomos išsamios Tarybos reglamento (EB) Nr. 1234/2007 taikymo taisyklės, susijusios su Bendrijos pagalba aprūpinant pienu ir tam tikrais pieno produktais švietimo įstaigų moksleivius
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 102 straipsnį kartu su 4 straipsniu,
   kadangi:
   
               (1)
            
            
               Komisijos reglamente (EB) Nr. 657/2008 (2) nustatytos Reglamento (EB) Nr. 1234/2007 taikymo taisyklės, susijusios su Sąjungos pagalba aprūpinant tam tikrais pieno produktais švietimo įstaigų moksleivius pagal to reglamento 102 straipsnį. Siekiant pagerinti mokyklų aprūpinimo pienu programos administracinį ir finansų valdymą, turėtų būti nustatytos aiškesnės taisyklės;
            
         
               (2)
            
            
               Reglamento (EB) Nr. 657/2008 11 straipsnio 2 dalyje numatyta, kad mokėjimo paraiškos gali apimti nuo vieno iki septynių mėnesių laikotarpius. Tikslinga nurodyti, kad kiekvienas toks laikotarpis turėtų būti vienerių mokslo metų laikotarpio, trunkančio nuo rugpjūčio 1 d. iki liepos 31 d., dalis;
            
         
               (3)
            
            
               Reglamento (EB) Nr. 657/2008 15 straipsnio 4 dalyje numatyta, kad patikros vietoje atliekamos nuo rugpjūčio 1 d. iki liepos 31 d. ir apima ne trumpesnį kaip praėjusių 12 mėnesių laikotarpį. Kad patikrinimai būtų efektyvesni, patikrų vietoje atlikimo laikotarpis turėtų būti mokslo metų laikotarpio, trunkančio nuo rugpjūčio 1 d. iki liepos 31 d., su kuriuo jos susijusios ir kitus 12 mėnesių, dalis, leidžiant valstybėms narėms nuspręsti, kada atlikti patikras vietoje per tą laikotarpį. Tačiau patikros vietoje turėtų apimti bent keturis atitinkamo mokslo metų laikotarpio mėnesius. Taip pat reikėtų nustatyti patikrų vietoje užbaigimo ir kontrolės ataskaitų pateikimo terminus;
            
         
               (4)
            
            
               siekiant atsižvelgti į šiuo reglamentu nustatytus patikrų vietoje terminus, reikėtų pakeisti Reglamento (EB) Nr. 657/2008 17 straipsnio 1 dalyje numatytą informacijos pateikimo terminą. Be to reikia patikslinti, kad tame straipsnyje nurodyti pranešimai yra susiję su produktais, kurie paskirstyti per atitinkamą mokslo metų laikotarpį, trunkantį nuo rugpjūčio 1 d. iki liepos 31 d.;
            
         
               (5)
            
            
               tam, kad būtų įvertintas mokyklų aprūpinimo pienu programoje dalyvaujančių vaikų procentas, tikslinga numatyti, kad būtų pateikta papildoma informacija pagal Reglamento (EB) Nr. 657/2008 17 straipsnio 2 dalį;
            
         
               (6)
            
            
               todėl Reglamentas (EB) Nr. 657/2008 turėtų būti atitinkamai iš dalies pakeistas;
            
         
               (7)
            
            
               reikia, kad naujos taisyklės būtų taikomos nuo naujo mokslo metų laikotarpio, kuris prasideda 2013 m. rugpjūčio 1 d.;
            
         
               (8)
            
            
               šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 657/2008 iš dalies keičiamas taip:
   
               1.
            
            
               11 straipsnio 2 dalis pakeičiama taip:
               „2.   Valstybės narės nustato paraiškų teikimo dažnumą. Jie gali apimti nuo vieno iki septynių mėnesių laikotarpius per vienerių mokslo metų laikotarpį, trunkantį nuo rugpjūčio 1 d. iki liepos 31 d.“
            
         
               2.
            
            
               15 straipsnis iš dalies keičiamas taip:
               
                           a)
                        
                        
                           4 dalis pakeičiama taip:
                           „4.   Patikros vietoje atliekamos per mokslo metų laikotarpį, trunkantį nuo rugpjūčio 1 d. iki liepos 31 d., su kuriuo jos susijusios (N laikotarpis), per kitus 12 mėnesių (N + 1 laikotarpis), arba per abu šiuos laikotarpius.
                           Patikros vietoje apima ne trumpesnį kaip keturių mėnesių laikotarpį per mokslo metų laikotarpį, su kuriuo jos susijusios (N laikotarpis).
                           Kiekviena patikra vietoje laikoma užbaigta, kai parengiama atitinkama kontrolės ataskaita, nurodyta 8 dalyje.“
                        
                     
                           b)
                        
                        
                           8 dalis papildoma šia pastraipa:
                           „Visos kontrolės ataskaitos užbaigiamos ne vėliau kaip per 12 mėnesių nuo mokslo metų laikotarpio, trunkančio nuo rugpjūčio 1 d. iki liepos 31 d., su kuriuo susijusios atitinkamos patikros vietoje (N + 1 laikotarpis), pabaigos.“
                        
                     
         
               3.
            
            
               17 straipsnis iš dalies keičiamas taip:
               
                           a)
                        
                        
                           1 dalies įvadinė frazė pakeičiama taip:
                           „1.   Valstybės narės iki kiekvienų metų spalio 31 d. pateikia Komisijai šią informaciją apie produktus, kurie paskirstyti per mokslo metų laikotarpį, trunkantį nuo rugpjūčio 1 d. iki liepos 31 d., kuris baigėsi praėjusiais kalendoriniais metais, suskirstytą pagal pareiškėjus, kaip apibrėžta šio reglamento 6 straipsnyje:“
                        
                     
                           b)
                        
                        
                           2 dalis papildoma šiais punktais:
                           
                                       „f)
                                    
                                    
                                       apytikrį mokinių, kurie reguliariai lanko visas švietimo įstaigas, dalyvaujančias mokyklų aprūpinimo pienu programoje, skaičių;
                                    
                                 
                                       g)
                                    
                                    
                                       apytikrį mokinių, atitinkančių mokyklų aprūpinimo pienu programos reikalavimus, skaičių.“
                                    
                                 
                     
         2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo mokslo metų laikotarpio, trunkančio nuo 2013 m. rugpjūčio 1 d. iki 2014 m. liepos 31 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. rugpjūčio 6 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      (2)  OL L 183, 2008 7 11, p. 17.